Λέικ Πλάσιντ

Το Λέικ Πλάσιντ  είναι ένα χωριό στην κομητεία Έσσεξ, της πολιτείας της Νέας Υόρκης, στις Ηνωμένες Πολιτείες. Σύμφωνα με την απογραφή του 2020 ο πληθυσμός του ήταν 2.205 κάτοικοι. Βρίσκεται στα βουνά Αντιρόντακ, σε 568 μέτρα υψόμετρο, κοντά στα σύνορα με τον Καναδά και ανήκει διοικητικά στην πόλη Νόρθ Έλμπα. 
Το Λέικ Πλάσιντ φιλοξένησε τους Χειμερινούς Ολυμπιακούς Αγώνες του 1932 και του 1980 και τους Αγώνες Καλής Θέλησης του 2000.

Γεωγραφία 
Σύμφωνα με το Γραφείο Απογραφής των Ηνωμένων Πολιτειών, το χωριό έχει συνολική έκταση 4,0 km2, από τα οποία 3,6 km2 είναι ξηρά και 0,4 km2, ή 10,79%, είναι νερό. Το χωριό βρίσκεται κοντά στους πρόποδες του όρους Γουάιτφεις (1,483 υψόμετρο), το οποίο ανήκει στην ορεινή αλυσίδα Αντιρόντακ, και κοντά στο νότιο άκρο της λίμνης Πλάσιντ, ενώ ανάμεσα στο χωριό και τη λίμνη Πλάσιντ μεσολαβεί η Λιμνούλα Μίρρορ.

Ιστορία 
Το Λέικ Πλάσιντ ιδρύθηκε στις αρχές του 19ου αιώνα με σκοπό την εκμετάλλευση των τοπικών ορυχείων σιδηρομεταλλεύματος. Μέχρι το 1840 ο πληθυσμός του οικισμού με ονομασία Νορθ Έλμπα (6,5 χιλιόμετρα νοτιοανατολικά του σημερινού χωριού) ήταν έξι οικογένειες. Το 1845, ο φιλάνθρωπος Γκέριτ Σμιθ (Gerrit Smith) έφτασε στη Νορθ Έλμπα και όχι μόνο αγόρασε μεγάλη έκταση γύρω από το χωριό, αλλά παραχώρησε μεγάλες εκτάσεις σε πρώην σκλάβους, ακολουθώντας μεταρρυθμιστική πολιτική στον νόμο περί γης και δείχνοντας έτσι την υποστήριξή του στην κατάργηση της δουλείας. Ο υποστηρικτής για την κατάργηση της δουλείας Τζον Μπράουν άκουσε για τις μεταρρυθμίσεις του Σμιθ και άφησε τις δραστηριότητές του κατά της δουλείας στο Κάνσας για να αγοράσει 244 στρέμματα γης στη Νορθ Έλμπα. Αυτό το αγρόκτημα έγινε αργότερα γνωστό ως "Το ουτοπικό πείραμα του απελευθερωμένου σκλάβου" ή Timbuctoo. Λίγο πριν από την εκτέλεσή του  το 1859, ο Τζον Μπράουν ζήτησε να ταφεί στο αγρόκτημά του, το οποίο έχει διατηρήθηκε ως «Πολιτειακή Ιστορική τοποθεσία».

Στα τέλη του 19ου αιώνα, το Λέικ Πλάσιντ ανακαλύφθηκε ως θέρετρο από τους πλούσιους, που προσελκύονται από το μοντέρνο Lake Placid Club ιδρυτής του οποίου ήταν ο Μέλβιλ Ντιούι, δημιουργός του Δεκαδικού Συστήματος Ταξινόμησης Ντιούι, το 1895. Το κλαμπ βοήθησε στην ανάπτυξη των χειμερινών σπορ στην περιοχή και ενέπνευσε το χωριό να αλλάξει το όνομά του σε Λέικ Πλάσιντ το 1900. Μέχρι το 1921 η περιοχή μπορούσε να υπερηφανεύεται για πίστες για άλμα με σκι, πίστα πατινάζ ταχύτητας και ένωση χιονοδρομιών. Το 1929, ο Τζέφρι Ντιούι, γιος του Μέλβιλ, έπεισε τη Διεθνή Ολυμπιακή Επιτροπή ότι το Λέικ Πλάσιντ είχε τις καλύτερες εγκαταστάσεις χειμερινών σπορ στις Ηνωμένες Πολιτείες κι έτσι το 1932 διοργανώθηκαν για πρώτη φορά εδώ οι Χειμερινοί Ολυμπιακοί Αγώνες, διοργάνωση που επαναλήφθηκε το 1980. Το Λέικ Πλάσιντ είναι πλέον πασίγνωστο στους λάτρεις των χειμερινών σπορ, προσφέροντας όλα τα είδη χιονοδρομιών (Αλπική χιονοδρομία, Βορινή χιονοδρομία, πίστες έλκηθρων κ.ά.).

Στο Λέικ Πλάσιντ δημιουργήθηκε το πρώτο γήπεδο γκολφ το 1898 και ήταν ένα από τα πρώτα στις ΗΠΑ. Πολλά από τα γήπεδά του σχεδιάστηκαν από γνωστούς αρχιτέκτονες γηπέδων γκολφ, όπως οι John Van Kleek, Seymour Dunn, Alexander H. Findlay και Alister MacKenzie. Τα γεωγραφικά χαρακτηριστικά των Αντιρόντακ θεωρήθηκαν ότι θύμιζαν τα σκωτσέζικα τοπία, από όπου ξεκίνησε το παιχνίδι, και ως εκ τούτου ήταν ο κατάλληλος καμβάς για αυθεντικό παιχνίδι ή αλλιώς «ορεινό γκολφ».

Κλίμα 
Σύμφωνα με το σύστημα Κλιματικής ταξινόμησης Κέππεν, το Λέικ Πλάσιντ έχει ζεστό-καλοκαιρινό, υγρό ηπειρωτικό κλίμα. Αν και οι περισσότερες μέρες του καλοκαιριού χαρακτηρίζονται από αρκετή υγρασία, μπορεί να συμβούν επεισόδια ζέστης με τιμές δείκτη θερμότητας 32 °C. Από το 1897, η υψηλότερη θερμοκρασία ήταν 36,1 °C. Ο μέσος υγρότερος μήνας είναι ο Ιούνιος, ο οποίος αντιστοιχεί με την ετήσια αιχμή της δραστηριότητας των καταιγίδων, και παρουσιάζει μέσο όρο βροχοπτώσεων τα 122 mm. Κατά τους χειμερινούς μήνες, η μέση ετήσια ακραία ελάχιστη θερμοκρασία αέρα είναι −30,8 °C. Μπορεί να συμβούν επεισόδια ακραίου ψύχους και ανέμου με τιμές ψύχους του ανέμου <−46 °C. Η μέση ετήσια συνολική χιονόπτωση είναι 264 cm και ο μέσος αριθμός ημερών με χιονόπτωση είναι 57.

Σημειώσεις

Παραπομπές

Εξωτερικοί σύνδεσμοι 

Γεωγραφία των Ηνωμένων Πολιτειών
Χειμερινοί Ολυμπιακοί Αγώνες 1932
Χειμερινοί Ολυμπιακοί Αγώνες 1980